EY:n perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston yhteisestä kannasta Euroopan parlamentin ja neuvoston asetuksen antamiseksi muuntogeenisten organismien siirroista valtioiden rajojen yli

2002/0046 (COD)

EY:n perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston yhteisestä kannasta Euroopan parlamentin ja neuvoston asetuksen antamiseksi muuntogeenisten organismien siirroista valtioiden rajojen yli

1 MENETTELY

Ehdotus (KOM(2002)85 lopullinen - 2002/0046(COD)) toimitettiin EY:n perustamissopimuksen 175 artiklan 1 kohdan mukaisesti neuvostolle ja Euroopan parlamentille : 18. helmikuuta 2002

Alueiden komitea antoi lausuntonsa: 16. toukokuuta 2002

Euroopan talous- ja sosiaalikomitea antoi lausuntonsa: 17. heinäkuuta 2002

Euroopan parlamentti antoi lausuntonsa ehdotuk

sen ensimmäisessä käsittelyssä: 24. syyskuuta 2002

Kun Euroopan parlamentti oli antanut lausuntonsa ja ehdotusta oli käsitelty EY:n perustamissopimuksen 250 artiklan 2 kohdan mukaisesti, neuvosto vahvisti yhteisen kantansa yksimielisesti 4.3.2003.

2 KOMISSION EHDOTUKSEN TAVOITE

Ehdotuksen tavoitteena on panna täytäntöön kyseistä asiaa koskevat Cartagenan bioturvallisuuspöytäkirjan määräykset perustamalla yhteinen ilmoitus- ja tietojärjestelmä yhteisön ulkopuolisiin maihin suuntautuvaa muuntogeenisten organismien (GMO:en) vientiä varten. Järjestelmällä myötävaikutetaan riittävän suojan varmistamiseen sellaisten GMO:en turvallisessa siirrossa, käsittelyssä ja käytössä, joilla voi olla haitallisia vaikutuksia biologisen monimuotoisuuden suojeluun ja kestävään käyttöön. Lisäksi järjestelmässä otetaan huomioon ihmisten terveydelle aiheutuvat vaarat ja keskitytään erityisesti valtioiden rajat ylittäviin siirtoihin.

3 YHTEISTÄ KANTAA KOSKEVAT KOMISSION HUOMAUTUKSET

3.1 Yleiset huomautukset

Yhteinen kanta on yleisesti katsoen komission alkuperäisen ehdotuksen rakenteen mukainen. Siinä on kuitenkin laajennettu ehdotuksen alkuperäistä soveltamisalaa ja tiukennettu yhteisössä toimiville viejille asetettuja vaatimuksia jopa enemmän kuin bioturvallisuuspöytäkirjassa vaaditaan. Komissio ei ole voinut tukea neuvostossa yksimielisesti vahvistettua yhteistä kantaa. Sen vuoksi se on antanut kirjata lausuman ympäristöneuvoston kokouksen pöytäkirjaan (ks. liite I).

3.2 Euroopan parlamentin ensimmäisessä käsittelyssä ehdottamat tarkistukset

Euroopan parlamentti hyväksyi 24. syyskuuta 2002 pitämässään istunnossa 45 tarkistusta. Yhteiseen kantaan on sisällytetty niistä yhteensä 31 tarkistusta joko kokonaan, osittain tai periaatteessa (tarkistukset 1, 2, 3, 4, 5, 6, 7, 8, 10, 11, 12, 13, 14, 18, 21, 23, 24, 25, 28, 29, 34, 35, 36, 37, 38, 40, 43, 46, 51, 56 ja 59).

Loput 14 tarkistusta (tarkistukset 9, 15, 16, 17, 27, 30, 31, 32, 44, 45, 47, 50, 53 ja 60) on jätetty pois yhteisestä kannasta. Tätä on perusteltu tapauksen mukaan lainsäädännön johdonmukaisuuteen, lainsäädäntötekniikkaan, teknisen terminologian selkeyteen ja käytännön toteutettavuuteen liittyvillä syillä tai tarpeella välttää kohtuuttoman hallinnollisen taakan sälyttämistä toimijoille ja viranomaisille.

3.2.1 Yhteiseen kantaan sisällytetyt tarkistukset, jotka komissio oli hyväksynyt muutettuun ehdotukseensa

Tarkistuksessa 2 tunnustetaan kansalaisten oikeus valita vapaasti, kun on kyse GMO:ista. Tarkistuksen periaate on sisällytetty johdanto-osan 4 kappaleeseen.

Tarkistuksilla 6, 8, 11, 12, 13, 28, 40, 43 ja 56 parannetaan ehdotuksen sanamuotoa. Tarkistukset tai niiden periaate on sisällytetty edellä mainitussa järjestyksessä yhteisen kannan seuraaviin osiin: johdanto-osan 10 kappale, johdanto-osan 17 kappale, 8 artiklan 1 kohta, 3 artiklan 6 kohta, 3 artiklan 7 kohta, 9 artiklan 1 kohta, 14 artiklan 2 kohdan b alakohta, 15 artiklan 2 kohdan g alakohta ja 8 artiklan 1 kohta.

Tarkistuksessa 10 muotoillaan uudelleen sellaisia GMO:ja koskeva poikkeus, jotka ovat ihmisten käyttöön tarkoitettuja lääkkeitä. Tarkistuksen periaate on sisällytetty yhteisen kannan 2 artiklan 2 kohtaan.

Tarkistuksessa 14 ehdotuksesta poistetaan 3 artiklan 11 kohdassa esitetty "ilmoittajan" määritelmä. Tämä on otettu huomioon yhteisessä kannassa, johon ei ole sisällytetty alkuperäisen ehdotuksen 3 artiklan 11 kohtaa.

Tarkistuksessa 18 määritellään "siirto valtioiden rajojen yli". Tarkistuksen periaate on sisällytetty yhteisen kannan 3 artiklan 14 kohtaan.

Yhteisen kannan 6 artiklassa on otettu huomioon tarkistuksen 23 ensimmäinen osa, jossa poistetaan viittaus "ilmoittajaan". Siihen ei ole kuitenkaan sisällytetty tarkistuksen 23 toista osaa.

Tarkistukset 24 ja 25 vastaavat bioturvallisuuspöytäkirjan 21 artiklan määräyksiä, jotka koskevat luottamuksellisia tietoja. Tarkistusten periaate on sisällytetty yhteisen kannan 16 artiklaan.

Tarkistuksilla 34, 35 ja 36 täydennetään ehdotuksen vaatimuksia GMO:en tunnistuksesta. Tarkistusten periaate on sisällytetty yhteisen kannan 12 artiklan säännöksiin.

Tarkistuksella 37 pyritään varmistamaan bioturvallisuuspöytäkirjan 11 artiklan 4 kohdan voimaan saattaminen. Tarkistuksen periaate on sisällytetty yhteisen kannan uuden 10 artiklan 1 kohtaan.

Tarkistuksella 46 muutetaan ilmoitus- ja raportointivelvoitteiden määräajat GMO:en tarkoituksellisesta levittämisestä ympäristöön annetun direktiivin 2001/18/EY [1] mukaisiksi. Tarkistuksen periaate on sisällytetty yhteisen kannan 19 artiklan 1 kohtaan.

[1] EYVL L 106, 17.4.2001, s. 1-39.

Suljettuun käyttöön tarkoitetut sekä kauttakuljetettavat GMO:t jätetään tarkistuksen 51 mukaan ennakkosuostumusmenettelyn ulkopuolelle. Tarkistuksen periaate on sisällytetty yhteisen kannan 11 artiklan 1 kohdan säännöksiin (suljettuun käyttöön tarkoitetut GMO:t) ja 13 artiklaan (kauttakuljetettavat GMO:t).

3.2.2 Parlamentin tarkistukset, jotka komissio oli hyväksynyt muutettuun ehdotukseensa mutta joita ei ole sisällytetty yhteiseen kantaan

Tarkistus 15: Komissio oli periaatteessa hyväksynyt alkuperäisessä ehdotuksessa esitetyn "viejän" määritelmän muuttamisen sillä ehdolla, että määritelmä korvattaisiin viittauksella asiaa koskeviin yhteisön tullikoodeksin säännöksiin. Neuvosto on kuitenkin säilyttänyt komission alkuperäinen ehdotuksen hieman muutettuna. Komissio hyväksyy yhteisen kannan sanamuodon, koska se on tullikoodeksin mukainen.

Komission mielestä on valitettavaa, että neuvosto ei ole ottanut huomioon tarkistusta 50, jolla poistettaisiin velvollisuus tehdä uusi ilmoitus tietyn GMO:n siirroista, jos se on jo hyväksytty kyseisessä maassa.

3.2.3 Muutetun ehdotuksen ja neuvoston yhteisen kannan pääasialliset erot

Tarkistus 21 koskee menettelyä, jota on noudatettava tapauksissa, joissa tuojana toimiva osapuoli ei ole tehnyt päätöstä GMO:a koskevasta ilmoituksesta. Komissio oli hyväksynyt kyseisen tarkistuksen lukuun ottamatta sen neljättä virkettä. Tätä perusteltiin sillä, että vaatimus tuojana toimivan osapuolen nimenomaisesta suostumuksesta ennen rajatylittävää siirtoa menisi bioturvallisuuspöytäkirjan määräyksiä pitemmälle ja rajoittaisi tulevia kansainvälisiä neuvotteluja ja käytäntöjä. Neuvosto ei ole kuitenkaan noudattanut komission linjaa vaan on yksimielisesti päättänyt sisällyttää periaatteessa koko tarkistuksen 21 yhteisen kannan 5 artiklaan. Komissio on esittänyt tätä koskevan varauksen ja antanut kirjata lausuman 17. lokakuuta 2002 pidetyn ympäristöneuvoston kokouksen pöytäkirjaan (ks. liite I).

Tarkistuksella 29 pyritään luomaan menettelyjä, jotka koskevat suoraan elintarvikkeena tai rehuna tai jalostukseen käytettäväksi tarkoitettuja GMO:ja. Nämä menettelyt eivät ole täysin bioturvallisuuspöytäkirjan 11 artiklan mukaisia. Vielä merkittävämpää on kuitenkin se, että kyseisellä tarkistuksella pyritään rajoittamaan yhteisön vienti sellaisiin GMO:ihin, jotka on hyväksytty EU:ssa käytettäväksi suoraan elintarvikkeena tai rehuna tai jalostukseen, mikä on elintarvikelainsäädäntöä koskevista yleisistä periaatteista ja vaatimuksista annetun asetuksen 178/2002/EY 12 artiklan vastaista. Tämän perusteella komissio ei hyväksynyt kyseistä tarkistusta. Neuvosto ei ole kuitenkaan noudattanut komission linjaa vaan on yksimielisesti päättänyt sisällyttää tarkistuksen 29 periaatteen yhteisen kannan 10 artiklaan. Komissio on antanut kirjata tätä koskevan varauksen 17. lokakuuta 2002 pidetyn ympäristöneuvoston kokouksen pöytäkirjaan.

Tarkistusten 38 ja 59 mukaan jäsenvaltioiden on toteutettava asianmukaisia toimia elävien muunnettujen eliöiden tahattomien, valtioiden rajat ylittävien siirtojen estämiseksi. Komission mielestä tahattomien, valtioiden rajat ylittävien siirtojen käsite koskee lähinnä onnettomuustapauksia. Tämä näkökohta on jo otettu riittävän hyvin huomioon yhteisön lainsäännössä, tarkemmin sanoen direktiivissä 2001/18/EY. Neuvosto ei ole kuitenkaan noudattanut komission linjaa vaan on yksimielisesti päättänyt sisällyttää tarkistukset 38 ja 59 yhteisen kannan 14 artiklan 1 kohtaan. Komissio on antanut kirjata tätä koskevan lausuman ympäristö neuvoston kokouksen pöytäkirjaan (ks. liite I).

3.3 Neuvoston yhteiseen kantaan sisällyttämät uudet säännökset

Edellä mainittujen muutosten lisäksi neuvosto on tehnyt ehdotukseen monia muita muutoksia, joiden pääasiallisena tavoitteena on muuttaa tekstin rakenne pöytäkirjan rakenteen mukaiseksi. Monet näistä muutoksista ovat suhteellisen pieniä. Komissio hyväksyy periaatteessa jäljempänä kuvatut muutokset, jollei toisin mainita:

Asetuksen nimi: Englanninkielisen asetuksen nimessä ilmaisu "transboundary movement" on muutettu ilmaisuksi "transboundary movements".

Yhteisen kannan johdanto-osan kappaleet

Johdanto-osan 1 kappale sisältää uuden viittauksen Cartagenan bioturvallisuus-pöytäkirjan tekemisestä 25. kesäkuuta 2002 tehtyyn yhteisön päätökseen.

Johdanto-osan 3 kappaleesta on poistettu viittaus direktiivin 2001/18/EY mahdolliseen muuttamiseen GMO:en jäljitettävyyttä ja merkintöjä koskevalla tulevalla asetuksella. Tämä muutos on Euroopan parlamentin tarkistuksen 1 mukainen.

Johdanto-osan 6 kappale sisältää täsmennyksen, jonka mukaan ilmoitusmenettely koskee ainoastaan tarkoituksellisesti ympäristöön levitettäviksi tarkoitettuja GMO:ja.

Johdanto-osan 7 ja 12 kappaleen sanamuotoa on yksinkertaistettu. Neuvosto on muun muassa poistanut viittauksen "ilmoittajaan", mikä on Euroopan parlamentin tarkistuksen 4 mukaista.

Johdanto-osaan on lisätty uusi 8 kappale, jossa edellytetään tuontimaana olevan sopimuspuolen tai sopimukseen kuulumattoman maan nimenomaista suostumusta ennen ympäristöön levitettäväksi tarkoitetun GMO:n ensimmäistä valtion rajan ylittävää siirtoa. Tämä vastaa yhteisen kannan 5 artiklan 1 kohtaa, josta komissio antoi ympäristöneuvostossa lausuman (ks. liite I). Komissio suhtautuu muutokseen varauksellisesti.

Johdanto-osaan on lisätty uusi 9 kappale, jossa tunnustetaan poliittisesti valmiuksien kehittämisen merkitys. Tämä on Euroopan parlamentin tarkistuksen 5 mukaista.

Johdanto-osan 14 kappaleesta on poistettu viittaus GMO:en jäljitettävyyttä ja merkintöjä koskevaan ehdotukseen. Viittaus on korvattu yleisemmällä viittauksella yhteisön lainsäädäntöön, joka sisältää GMO:en jäljitettävyyttä, merkintöjä ja tunnistusta koskevia säännöksiä.

Johdanto-osaan on lisätty uusi 15 kappale, jossa tunnustetaan poliittisesti olevan tärkeää laatia kansainväliset säännöt ja menettelyt, jotka koskevat vastuuta valtion rajojen yli tapahtuvista GMO:en siirroista johtuvista vahingoista sekä niiden korvaamista. Tämä on Euroopan parlamentin tarkistuksen 7 mukaista.

Johdanto-osaan on lisätty uusi 16 kappale, jossa annetaan poliittinen tunnustus työlle, jota tehdään parhaillaan kansainvälisellä tasolla GMO:ja koskevien saateasiakirjojen kehittämiseksi.

Johdanto-osan 17 kappaleeseen on tehty lisäys, jonka mukaan jäsenvaltioiden on kuultava GMO:en tahattomien valtioiden rajat ylittävien siirtojen vaikutusten kohteena tai mahdollisesti vaikutusten kohteena olevia valtioita. Tämä lisäys on yhteisen kannan 14 artiklan 2 kohdan b alakohdan säännösten mukainen.

Johdanto-osan 18 kappaleesta on poistettu ilmaisu "säännöllisesti".

Johdanto-osaan on lisätty uusi 20 kappale, joka sisältää viittauksen ennalta varautumisen periaatteeseen. Kappale sisältää Euroopan parlamentin tarkistuksen 3 periaatteen.

Yhteisen kannan artiklat

1 artikla (Tavoite)

- Ehdotuksen tavoitteeseen on lisätty viittaus direktiiviin 2001/18/EY sekä Cartagenan pöytäkirjan täytäntöönpanoon. Komissio huomauttaa, että johdanto-osan kappaleissa käsitellään oikeudellista ja poliittista yhteyttä kyseiseen pöytäkirjaan ja direktiiviin 2001/18/EY. Toimintasäännöksissä olisi ihanteellista keskittyä ainoastaan ehdotuksissa asetettuihin käytännön tavoitteisiin sekä niistä johtuviin toimijoita ja viranomaisia koskeviin oikeuksiin ja velvollisuuksiin.

- Ehdotuksen tavoitteessa ja koko tekstissä käsite "vienti" on korvattu käsitteellä "valtioiden rajojen yli tapahtuvat siirrot". Komissio on aina pitänyt yhteisön tullikoodeksista otettua määritelmää ("vienti") parempana.

2 artikla (Soveltamisala)

- Käsite "vienti" on korvattu käsitteellä "valtioiden rajojen yli tapahtuvat siirrot" (ks. edellä olevaa 1 kohtaa koskevat komission huomautukset).

3 artikla (Määritelmät)

- Muita GMO:ja kuin mikro-organismeja koskevien eristämistoimenpiteiden käyttöä koskevaan sivulauseeseen on lisätty ilmaisu "asianmukaisesti" (3 artiklan 5 kohdan b alakohta).

- Määritelmistä on poistettu "tuotteen" määritelmä, jota ei käytettykään ehdotuksessa juuri lainkaan (alkuperäisen ehdotuksen 3 artiklan 6 kohta).

- "Ilmoituksen" määritelmää on selvennetty "viejän" ja "muun kuin osapuolen" roolia koskevalla lisäyksellä (3 artiklan 8 kohta).

- "Viennin" määritelmässä "tuotteet" on korvattu "GMO:illa" (3 artiklan 10 kohta).

- "Tuonnin" määritelmässä "tuotteet" on korvattu "GMO:illa" (3 artiklan 11 kohta) ja soveltamisalaa on selvennetty (GMO:en saattaminen kolmannen maan tullialueelle).

- "Viejän" määritelmässä "tuote" on korvattu "GMO:lla" (3 artiklan 12 kohta) ja viejän roolia on selvennetty ilmoittamisen osalta.

- Määritelmiin on lisätty uusi "tuojan" määritelmä (3 artiklan 13 kohta).

- "Osapuolen" ja "muun kuin osapuolen" määritelmiä on muutettu (3 artiklan 15 ja 16 kohta).

- "Toimivaltaisen viranomaisen" määritelmää on selvennetty muiden kuin osapuolten tilanteen huomioon ottamiseksi (3 artiklan 19 kohta).

4 artikla (Ilmoitukset tuojina toimiville osapuolille ja muille tuojina toimiville kuin osapuolille)

- Toimivaltaisiin viranomaisiin liittynyt määrite "kansallisille" on poistettu.

- Artiklaan on lisätty viittaus "liitteessä I olevan i alakohdan mukaisesti määriteltyyn käyttöön", kun on kyse ennakkosuostumusmenettelyn piiriin kuuluvista GMO:ista. Komissio katsoo, että suunnitellut käyttötarkoitukset kuuluvat jo ilmoituksissa vaadittaviin tietoihin (yhteisen kannan liite I). Sen vuoksi lisäys ei ole kovin tarpeellinen.

- Alkuperäisen ehdotuksen 4 artiklan 2 kohta on siirretty uuteen 8 artiklaan (Poikkeukset II luvun 1 osasta).

5 artikla (Tapaukset, joissa päätös puuttuu)

- Artiklaan on lisätty viejiä koskeva velvollisuus, jonka mukaan viejä ei saa suorittaa ensimmäisen tarkoituksellisesti ympäristöön levitettäväksi tarkoitetun GMO:n tarkoituksellista valtioiden rajojen yli tapahtuvaa siirtoa, ellei tuojana toimivan osapuolen pöytäkirjan 9 ja 10 artiklan nojalla määrittelemiä menettelyjä tai muun tuojana toimivan kuin osapuolen vaatimia vastaavia asianmukaisia menettelyjä ole noudatettu. Komissio on esittänyt tätä koskevan varauksen, sillä se olisi halunnut ratkaisun, joka olisi ollut lähempänä bioturvallisuuspöytäkirjan 9 ja 10 artiklan sanamuotoa.

- Artiklaan on lisätty viittaus yksinkertaistettuihin menettelyihin sekä kahdenvälisten, alueellisten ja monenvälisten sopimusten ja järjestelyjen mukaisiin menettelyihin.

- Artiklaan on lisätty viittaus päätöksentekoa helpottaviin tai pöytäkirjan määräysten noudattamista edistäviin tuleviin menettelyihin ja järjestelyihin, joista päätetään kansainvälisellä tasolla.

6 artikla (Viejänä toimivalle osapuolelle toimitettavat tiedot)

- Ilmoituksiin liittyvien tietojen säilyttämiselle on asetettu viiden vuoden määräaika.

- Artiklan säännösten soveltamisalaan kuuluvien asiakirjojen luetteloon on lisätty osapuolten ja muiden kuin osapuolten päätökset.

7 artikla (Päätösten tarkistaminen)

- Tämä on uusi artikla, joka perustuu bioturvallisuuspöytäkirjan 12 artiklaan.

8 artikla (Poikkeukset II luvun 1 osasta)

- Tähän uuteen artiklaan on kerätty alkuperäisen ehdotuksen 2 ja 4 artiklaan sisältyneet ennakkosuostumusmenettelyä koskevat poikkeukset.

- Artiklalla lisätään uusia poikkeuksia, jotka koskevat pöytäkirjan 13 artiklan 1 kohdan b alakohdan mukaisia yksinkertaistettuja menettelyjä sekä pöytäkirjan 14 artiklan 3 kohdassa tarkoitettuja GMO:en siirtoja kahdenvälisten, alueellisten ja monenvälisten sopimusten ja järjestelyjen osapuolten välillä.

9 artikla (Ilmoittaminen bioturvallisuuden tiedonvälitysjärjestelmään)

- Alkuperäinen otsikko "Ilmoitus bioturvallisuuden tiedonvälitysjärjestelmään" on muutettu otsikoksi "Ilmoittaminen bioturvallisuuden tiedonvälitysjärjestelmään". Uusi otsikko on lähempänä bioturvallisuuspöytäkirjan sanamuotoa.

- Artiklassa on muutettu yhteisön ja jäsenvaltioiden välistä vastuunjakoa, joka koskee bioturvallisuuden tiedonvälitysjärjestelmään ilmoitettavia tietoja. Uusi vastuunjako perustuu siihen, mikä taho on tehnyt päätöksen, jota ilmoitusvelvollisuus koskee. GMO:ja koskevien lupien antamiseen liittyvät kysymykset kuuluvat virallisesti ja yhteisön lainsäädännön mukaan yhteisön toimivaltaan. Vaikka jäsenvaltiot vastaavat lupamenettelyjen käynnistämisestä, niiden on tehtävä se yhteisön lainsäädännön puitteissa.

- Kenttäkohteita koskeviin päätöksiin sovellettava poikkeus on rajoitettu koskemaan sellaisia GMO:ja, joiden levittämiseen on annettu lupa direktiivin 2001/18/EY B osan mukaisesti ja joita ei ole tarkoitettu käytettäväksi suoraan elintarvikkeena tai rehuna tai jalostukseen kolmannessa maassa ilman asiaan liittyvää päätöstä. Tämä on uusi rajoitus, jollaista ei ole bioturvallisuus pöytäkirjassa.

10 artikla (Osapuolten ja muiden kuin osapuolten kansalliset tuontia koskevat päätökset)

- Tämä on uusi artikla, jolla perustetaan suoraan elintarvikkeena tai rehuna tai jalostukseen käytettäväksi tarkoitettuja GMO:ja koskevat vientimenettelyt. Osa tästä uudesta artiklasta sisältää Euroopan parlamentin tarkistusten 29 ja 37 periaatteet (ks. tarkistusta 29 koskevat huomautukset, jotka on esitetty kohdassa 3.2.3 ja tarkistusta 37 koskeva huomautus, joka on esitetty kohdassa 3.2.1). Komissio on esittänyt tätä kohtaa koskevan varauksen, sillä se olisi halunnut ratkaisun, joka olisi ollut lähempänä bioturvallisuuspöytäkirjan 11 artiklaa sekä elintarvikelainsäädäntöä koskevia yleisiä periaatteita ja vaatimuksia koskevan asetuksen 178/2002/EY [2] 12 artiklaa.

[2] EYVL L 31, 1.2.2002, s. 1-24.

11 artikla (Suljettuun käyttöön tarkoitetut GMO:t)

- Tämä on uusi artikla, jolla pannaan täytäntöön bioturvallisuuspöytäkirjan 6 artiklan 2 kohdan määräykset. Suljettuun käyttöön tarkoitetut GMO:t jätetään artiklan mukaan tietyillä edellytyksillä ennakkosuostumusmenettelyn ulkopuolelle. Lisäksi artiklassa tunnustetaan osapuolten oikeus säännellä suljettuun käyttöön tarkoitettujen GMO:en tuontia omalla alueellaan.

12 artikla (Tunnistus ja oheisasiakirjat)

- Artiklan 1 kohta, jota sovelletaan kaikkiin GMO:ihin, on uudelleen muotoiltu versio komission alkuperäisestä ehdotuksesta. Siinä on otettu huomioon GMO:en jäljitettävyyttä ja merkintöjä koskevan asetusehdotuksen viimeisimmät muutokset.

- Artiklan 2 kohta koskee suoraan elintarvikkeena tai rehuna tai jalostukseen käytettäväksi tarkoitettuja GMO:ja. Sillä pannaan täytäntöön bioturvallisuus pöytäkirjan 18 artiklan 2 kohdan a alakohdan määräykset. Kyseisen kohdan viimeinen alakohta sisältää bioturvallisuuspöytäkirjan mukaisen GMO-sekoituksia koskevan poikkeuksen, joka ei rajoita yhteisön nykyisen ja tulevan, GMO:en jäljitettävyyttä ja merkintöjä koskevan lainsäädännön soveltamista. Kyseinen alakohta on ympäristöneuvostossa tehdyn kompromissin tulos, jonka komissio on hyväksynyt.

- Artiklan 3 kohdalla pannaan täytäntöön bioturvallisuuspöytäkirjan 18 artiklan 2 kohdan b alakohdan määräykset (suljettuun käyttöön tarkoitetut GMO:t) ja sen 4 kohdalla pöytäkirjan 18 artiklan 2 kohdan c alakohdan määräykset (tarkoituksellisesti ympäristöön levitettäväksi tarkoitetut GMO:t).

13 artikla (Kauttakulku)

- Tämä on uusi artikla, joka sisältää komission alkuperäisen ehdotuksen (alkuperäisen ehdotuksen 7 artiklan) säännökset mutta jossa ilmoitusvelvollisuus ulotetaan koskemaan tietyillä edellytyksillä kaikkia GMO:ja (eikä ainoastaan tarkoituksellisesti ympäristöön levitettäväksi tarkoitettuja GMO:ja).

15 artikla (Osallistuminen kansainväliseen tiedotusmenettelyyn)

- Artiklassa on muutettu yhteisön ja jäsenvaltioiden välistä vastuunjakoa, joka koskee bioturvallisuuden tiedonvälitysjärjestelmään ilmoitettavia tietoja. Uusi vastuunjako perustuu siihen, mikä taho on tehnyt päätöksen, jota ilmoitusvelvollisuus koskee.

- Artikla sisältää uusia, yksityiskohtaisia ilmoitusvelvollisuuksia, jotka koskevat GMO:ista direktiivin 2001/18/EY B osan mukaisesti tehtyjä päätöksiä tai riskiluokkaan 3 tai 4 luokiteltujen GMO:en suljettua käyttöä koskevia päätöksiä (15 artiklan 1 kohdan e alakohta).

- Lisäksi artikla sisältää uusia ilmoitusvelvollisuuksia, jotka koskevat jäsenvaltioiden direktiivin 2001/18/EY 23 artiklan mukaisesti toteuttamia suojatoimenpiteitä tai jäsenvaltioiden ehdotetun muuntogeenisiä elintarvikkeita ja rehuja koskevan asetuksen (KOM/2001/0425 lopullinen) [3] 35 artiklan mukaisesti toteuttamia hätätoimenpiteitä.

[3] EYVL C 304 E, 30.10.2001, s. 221-240.

17 artikla (Toimivaltaiset viranomaiset ja tiedonvälityskeskukset)

- Artiklan mukaan komissio määrää tarvittaessa yhteisön toimivaltaisen viranomaisen. Tämä on uusi mahdollisuus.

- Yhteisön ja jäsenvaltioiden välistä vastuunjakoa on muutettu toimivaltaisten viranomaisten ja tiedonvälityskeskusten nimeämisen osalta.

20 artikla (Voimaantulo)

- Asetuksen voimaantulolle on asetettu uusi ehto, jossa otetaan huomioon, että yhteisö on jo tallettanut ratifioimiskirjansa.

4 PÄÄTELMÄT

Vaikka neuvoston tekemät muutokset parantavatkin alkuperäistä ehdotusta monelta osin, eräät niistä ja erityisesti nimenomaista suostumusta ja suoraan elintarvikkeena tai rehuna tai jalostukseen käytettäväksi tarkoitettuja eläviä muunnettuja organismeja koskevat muutokset muuttavat ehdotuksen ja yhteisön muiden säädösten välistä johdonmukaisuutta. Nämä muutokset voivat myös aiheuttaa käytännön ongelmia ehdotuksen täytäntöönpanossa, erityisesti kansainvälisessä kaupassa. Näin ollen komissio ei voi tukea 4.3.2003 vahvistettua yhteistä kantaa.

5 KOMISSION LAUSUMAT

Ks. liite I.

LIITE I Komission lausuma

Komissio toteaa, että neuvosto on yksimielinen siitä, että yhteisön viejien on saatava nimenomainen suostumus tuojana toimivalta osapuolelta ennen ensimmäistä tarkoituksellisesti ympäristöön levitettäväksi tarkoitetun GMO:n tarkoituksellista siirtoa valtioiden rajojen yli (5 artiklan 1 kohta).

Komissio katsoo, että neuvostossa saavutetussa kompromississa mennään Cartagenan bioturvallisuuspöytäkirjan tarkkaa sanamuotoa pidemmälle ja että kompromissi voi tarpeettomasti haitata sellaisten GMO:en vientiä yhteisöstä kolmansiin maihin, joita varten on annettu suostumus B ja C osan mukaiseen levittämiseen, koska sillä luodaan hallinnollinen taakka, joka voi olla saavutettaviin tavoitteisiin nähden kohtuuttoman suuri.

Lisäksi komissio toteaa neuvoston tukevan yksimielisesti sitä, että 14 artiklaan lisätään uusi 1 kohta [4], jonka mukaan jäsenvaltioiden on ryhdyttävä asianmukaisiin toimenpiteisiin ehkäistäkseen tahattomat valtioiden rajojen yli tapahtuvat GMO:en siirrot. Komissio tähdentää, että tällainen säännös on ristiriidassa riskinarviointia ja riskinhallintaa koskevien toimenpiteiden kanssa, joista säädetään geneettisesti muunnettujen organismien tarkoituksellisesta levittämisestä ympäristöön annetussa direktiivissä 2001/18/EY ja geneettisesti muunnettujen mikro-organismien käytöstä suljetuissa oloissa annetussa direktiivissä 90/219/ETY, sellaisena kuin se on viimeksi muutettuna direktiivillä 98/81/EY, koska kyseisillä riskinarviointi- ja riskinhallintatoimenpiteillä varmistetaan, että tällaiset ympäristöön levityt GMO:t ovat turvallisia ihmisten terveydelle ja ympäristölle.

[4] Neuvoston kannan viimeisen version mukainen viittaus